'आप' के अरविंद केजरीवाल को नहीं चाहिए सिक्योरिटी

गाजियाबाद. आम आदमी पार्टी प्रमुख अरविंद केजरीवाल ने यूपी पुलिस द्वारा दी जा रही सुरक्षा व्यवस्था के लिए मना कर दिया है। इसपर उनका कहना है कि यह पार्टी विचारधारा के खिलाफ है। गृह मत्रांलय के निर्देशों पर आज यूपी पुलिस में अरविंद केजरीवाल से संपर्क साधा था।

आम आदमी पार्टी के प्रवक्ता मनीश सिसोदिया ने सुरक्षा व्यवस्था पर मना करते हुए कहा कि जब देश के लोग ही सुरक्षित नहीं है तो ऐसे में 'आप' पार्टी सुरक्षा लेने की सोच भी नहीं सकती।

उन्होंने कहा कि गृह मंत्रालय ने अरविंद केजरीवाल के जीवन को खतरे का हवाला देते हुए सुरक्षा देने कि बात कही थी। उन्हें गाजियाबाद पुलिस ने इस संबंध में फोन कर बताया कि गृह मंत्रालय की ओर से अरविंद केजरीवाल सहित उनके घर व कार्यालय पर सुरक्षा मुहैया कराने के निर्देश दिए गए हैं।

इस पर उन्होंने कहा कि 'आप' यदि सत्ता में आती है तो इस पार्टी का एक भी नेता न तो कभी लालबत्ती वाली गाड़ी में चलेगा और न ही कभी सुरक्षा लेगा। इसी बीच पार्टी ने दिल्ली के मोती नगर सीट के लिए पांच संभावित उम्मीदवारों के नाम जारी किए। इनके नाम बिमला सिंह, राज कुमार, राजीव गोयल, कुलदीप सिंह चन्ना और पूर्व व्यापार संघ नेता, अशोक कुमार हैं।